b"\n_START_ARTICLE_\nIri-Hor\n_START_SECTION_\nVladanje in dokazi o obstoju\n_START_PARAGRAPH_\nIri-Hor je bil najverjetneje Kajev neposredni predhodnik, ki je vladal v zgodnjem 32. stoletju pr. n. \xc5\xa1t.  Vladal je verjetno iz  Hierakonpolisa na ozemlju Abidosa, \xc5\xa1ir\xc5\xa1i Tinitski regiji in Egiptu najmanj do Memfisa na severu, saj skalni napis na Sinaju omenja njegov obisk v tem mestu. Egiptologa Tallet in Laisney domnevata, da je vladal celi Nilovi delti._NEWLINE_Pokopan je bil na kraljevem pokopali\xc5\xa1\xc4\x8du v Umm el-Qa'abu blizu Kaja in Narmerja iz 1. dinastije. Iri-Horjevo ime se pojavlja na najmanj 22 glinastih vr\xc4\x8dih iz njegove grobnice in najmanj petih s \xc4\x8drnilom napisanih napisih in glinastih pe\xc4\x8datih s hieroglifi r-\xe1\xb8\xa4r, ki so jih odkrili v Narmerjevi grobnici. Podoben pe\xc4\x8dat so na\xc5\xa1li tudi na severu v grobu Z 401 v Zawyet el'Aryanu v Spodnjem Egiptu. Nanj se morda nana\xc5\xa1a tudi napis, vrezan na vretenu, katerega sta v Hierakonpolisu odkrila James E. Quibell in Petrie med izkopavanji leta 1900. Skalni napis na Sinaju je najsevernej\xc5\xa1i napis z njegovim imenom. Na njem je upodobljen na \xc4\x8dolnu ob besedi Ineb-hedj (Belo obzidje), ki je starodavno ime Memfisa.\n_START_SECTION_\nGrob\n_START_PARAGRAPH_\nIri-Horjeva grobnica je najstarej\xc5\xa1a na abido\xc5\xa1ki nekropoli B v Umm el-Qa'abu. Sestavljena je iz dveh lo\xc4\x8denih sob B1 (6 m x 3,5 m) in B2 (4,3 m x 2,45 m), ki sta jih odkrila Petrie leta 1899 in kasneje  Werner Kaiser. Tretjo sobo (B0) so odkrili med  ponovnimi izkopavanji Iri-Horjeve grobnice v 1990. letih. Vse sobe so pribli\xc5\xbeno enako velike kot sobe v Kajevi in Narmerjevi grobnici. Nadgradnja, \xc4\x8de je sploh bila, se ni ohranila. V sobi B1 so odkrili fragmente glinastih vr\xc4\x8dev z Iri-Horjevim imenom. V sobi B2 so odkrili fragment vr\xc4\x8da z njegovim imenom, odtis pe\xc4\x8datnika, ve\xc4\x8d napisov, pisanih s \xc4\x8drnilom, fragmente posod z imeni Kaja in Narmerja in dele  le\xc5\xbei\xc5\xa1\xc4\x8da."